Rapport mill-Kummissjoni lill-Kunsill u lill-Parlament Ewropew - It-Tielet Rapport ta’ Kontroll dwar ir-ristrutturar ta’ l-azzar fir-Repubblika Ċeka u fil-Polonja /* KUMM/2006/0814 finali */





[pic] | KUMMISSJONI TAL-KOMUNITAJIET EWROPEJ | Brussel 19.12.2006 KUMM(2006) 814 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW It-Tielet Rapport ta’ Kontroll dwar ir-ristrutturar ta’ l-azzar fir-Repubblika Ċeka u fil-Polonja 1. INTRODUZZJONI Dan ir-rapport jiddeskrivi l-progress li sar mill-kumpaniji Ċeki u Pollakki ta' l-azzar fir-ristrutturar ta' l-operazzjonijiet tagħhom u skond ir-rekwiżiti stabbiliti fil-kapitoli speċifiċi tat-Trattat ta' Adeżjoni. Minħabba fl-iżvilupp nazzjonali u internazzjonali ta' l-ekonomiji, il-produtturi Ċeki u Pollakki ta' l-azzar iffaċċjaw qagħda ta' sfida fl-2005 immarkata bi tnaqqis fil-bejgħ u l-prezzijiet meta mqabbla mas-sena ta' qabel. Minkejja din it-tendenza, il-kumpaniji fiż-żewġ pajjiżi ġġeneraw livell raġunevoli ta' dħul, iżda l-isforzi għall-finalizzazzjoni tal-proċedura ta' ristruturazzjoni jeħtieġu li jissuktaw sabiex jippermettu lill-impjanti ta' l-azzar li jilħqu l-vijabbiltà sostenibbli tagħhom. Ġew negozjati perjodi ta' tranżizzjoni bejn l-Unjoni Ewropea u r-Repubblika Ċeka u l-Polonja sabiex jippermettu l-kumpaniji ta' l-azzar tagħhom biex jiffinalizzaw ir-restrutturar u l-integrazzjoni sħiħa tagħhom fis-suq intern. Din il-miżura kienet neċessarja sabiex tippermetti lill-Istati Membri l-ġodda li jagħtu l-appoġġ finanzjarju meħtieġ fuq il-bażi li l-benefiċjarji jistgħu jsiru vijabbli fiż-żmien fit-tul. L-eżenzjoni mir-regoli ġenerali ta' l-istat hija kondizzjonali fuq il-qadi ta' ċerti obbligi, kemm mill-gvernijiet rispettivi kif ukoll mill-kumpaniji individwali. L-obbligi huma stipulati fil-Protokolli inkorporati fit-Trattat ta' Adeżjoni ma' Protokoll 2[1] li jirreferi għar-ristrutturar ta' l-industrija Ċeka ta' l-azzar u Protokoll 8[2] għar-ristrutturar ta' l-industrija ta' l-azzar Pollakka. It-tul ta' żmien tal-perjodu ta' ristrutturar huwa limitat sal-31 ta' Diċembru 2006 u l-kumpaniji kollha għandhom ikunu vijabbli mhux aktar tard minn din id-data. Il-Protokolli jistipulaw ukoll dispożizzjonijiet dettaljati għall-kontroll u għar-rappurtaġġ ta’ dawn l-obbligi, inkluż dak li l-Kummissjoni tirrapporta lill-Kunsill. Fis-7 ta’ Lulju 2004, il-Kummissjoni adottat l-ewwel Rapport ta' Kontroll tagħha dwar ir-ristrutturar ta’ l-azzar fir-Repubblika Ċeka u fil-Polonja għas-sena 2003[3]. F’dan ir-rapport il-Kummissjoni identifikat dewmien fil-proċess ta’ ristrutturar, partikolarment f’dak li għandu x’jaqsam ma’ investimenti. Hija rrakkomandat liż-żewġ pajjiżi sabiex jieħdu vantaġġ mill-kundizzjonijiet pożittivi tas-suq u sabiex jaċċeleraw(iħaffu) il-proċess ta’ ristrutturar fis-snin li ġejjin sabiex il-kumpaniji relevanti jkunu jistgħu jiksbu l-vijabilità sa tmiem il-perjodu ta’ ristrutturar. Fit-tieni Rapport ta' Kontroll tagħha adottat fit-3 ta' Awissu 2005[4], il-Kummissjoni identifikat riżultati operazzjonali mtejba għall-parti l-kbira tal-kumpaniji benefiċjarji, li kien prinċipalment ir-riżultat tal-kondizzjonijiet sinifikament imtejba tas-suq. Fl-istess ħin saħqet li mhux il-kumpaniji benefiċjarji kollha kienu kapaċi jibbenefikaw bis-sħiħ mill-ambjent eċċezzjonali tas-suq tajjeb u li dawn ma kinux implimentaw il-miżuri ta' ristrutturar mitluba bil-konsegwenza li ma kinux qed jagħtu r-riżultati tajbin biżżejjed u setgħu jfallu milli jsiru vijabbli sa tmiem il-perjodu ta' ristruzzjoni. Il-Kummissjoni stiednet lill-kumpaniji benefiċjarji u lill-awtoritajiet biex jikkunsidraw ir-rakkomandazzjonijiet tagħha bir-reqqa. Dan it-tielet Rapport ta' Kontroll jiddeskrivi l-progress milħuq matul l-2005 u xi xejriet fl-2006; fih l-elementi li ġejjin: - deskrizzjoni ta’ l-iżviluppi fis-suq globali ta’ l-azzar, l-isfond li fuqu qiegħed jitwettaq il-proċess ta’ ristrutturar; - rapport speċifiku għal kull pajjiż dwar ir-riżultati ewlenin tal-kontroll dwar l-għajnuna statali u punti ta’ riferiment ewlenin tar-ristrutturar kif iddefiniti fl-annessi għall-Protokolli (tnaqqis fil-kapaċità, investimenti, produttivitità, spejjeż u vijabilità). Dan il-kapitolu jinkludi wkoll referenza għad-deċiżjonijiet tal-Kummissjoni adottati f'dak li għandu x'jaqsam mal-kumpaniji benefiċjarji fi ħdan il-qafas tal-liġi tal-kompetizzjoni ta' l-UE. - konklużjonijiet u rakkomandazzjonijiet dwar miżuri li għandhom jitwettqu u t-tkomplija meħtieġa fir-rigward ta’ kumpaniji benefiċjarji sabiex tintlaħaq il-vijabilità sat-tmiem il-perjodu ta’ ristrutturar. Il-Kummissjoni se tħejji rapport ta' progress għall-Kunsill fl-2007 li għandu jkopri l-progress li sar fl-2006. Dan ir-rapport finali se jagħti wkoll valutazzjoni kumplessiva tar-riżultati miksuba matul il-proċess ta’ ristrutturar (2003-2006). 2. ŻVILUPPI FIS-SUQ GLOBALI TA’ L-AZZAR [5] Il-proċess ta’ ristrutturar ta' l-azzar huwa affettwat minn għadd ta’ fatturi inklużi l-miżuri mdaħħlin minn kumpaniji u awtoritajiet pubbliċi, l-iżviluppi ekonomiċi ġenerali u s-sitwazzjoni tas-suq. Għalhekk, għarfien tajjeb ta’ dawn l-elementi huwa meħtieġ sabiex tkun apprezzata l-prestazzjoni tal-kumpaniji ta' l-azzar li qed jibbenefikaw fir-Repubblika Ċeka u fil-Polonja. Is-suppożizzjonijiet bażiċi dwar l-iżvilupp fis-suq globali ta’ l-azzar huma miġburin fil-qosor hawn taħt. Fis-suq internazzjonali ta' l-azzar, ir-rata għolja ta' espansjoni osservata fl-2004 issuktat f'ċerti reġjuni fl-2005. Tkabbir fil-produzzjoni li ma kien intlaħaq qatt qabel fiċ-Ċina, iżda wkoll fl-Indja, għolla l-produzzjoni dinjija ta' l-azzar b'6% sa 1.129 biljun tunnellata fl-2005. Fl-UE madankollu, wara żieda żgħira matul l-ewwel kwart ta' l-2005, il-produzzjoni naqset b'rispons wara nuqqas fid-domanda, u f'186 miljun tunnellata, il-produzzjoni ta' l-azzar mhux maħdum kienet 3.2% inqas meta mqabbla ma' l-2004. Dan jirrifletti d-dgħjufija tad-domanda esperjenzata fis-suq ta' l-UE fl-2005 li seħħet prinċipalment minħabba f'fatturi ċikliċi ta' l-inventarju, u minħabba provvista inizjalment għolja. B'konsegwenza ta' l-offerta mnaqqsa tal-produtturi ta' l-azzar ta' l-UE, l-istokkijiet tnaqqsu u dan għalhekk wassal għaż-żamma tal-livelli tal-prezzijiet ta' l-azzar. Fl-2005, l-importazzjonijiet ta' l-azzar fl-UE laħaq is-26 miljun tunnellata, madwar l-istess livell kif esperjenzat fis-sena ta' qabel, b'nuqqas matul it-tieni nofs minħabba fi dgħjufija fil-prezzijiet. Il-pajjiżi esportaturi ewlenin fl-UE baqgħu r-Russja, segwita mill-Ukraina u t-Turkija, filwaqt li ċ-Ċina ressqet 'il fuq fir-raba' post. L-esportazzjonijiet ta' l-azzar mill-UE laħqu l-31.7 miljun tunnellata li jirrappreżentaw żieda ta' 6% meta mqabbla ma' l-2004. Din iż-żieda kienet parzjalment appoġġjata minn deprezzament temporanju ta' l-Euro kontra d-Dollaru Amerikan. Il-konsenji lejn iċ-Ċina, it-tielet l-akbar suq ta' esportazzjoni ta' l-UE, naqqsu bi 3% fl-2005, xejra li intensifikat u laħqet tnaqqis ta' 31% matul l-ewwel kwart ta' l-2006. Matul l-ewwel kwart ta' l-2006, il-produzzjoni ta' l-azzar ta' l-UE irreġistrat xejra ta' żieda li tirrifletti żviluppi pożittivi fl-ekonomija ta' l-UE appoġġjata mid-domanda interna u mill-investimenti. Il-konsum ta' l-azzar li jidher, li naqas b'4,6% fl-2005, huwa mistenni li jiżdied b'4% fl-2006. Il-prezzijiet ta' l-azzar reġa' żdied matul l-ewwel kwart ta' l-2006 minħabba n-nefqa ogħla ta' materja prima u d-domanda aktar qawwija mis-setturi ewlenin tal-konsum. Fl-2005 kien hemm differenza ċara bejn ir-riżultati fl-UE15 ta' qabel u f'dawk reġistrati fl-Istati Membri l-ġodda: Filwaqt li l-produzzjoni ta' l-azzar ta' l-UE15 naqset b'1.9% meta mqabbla mas-sena ta' qabel, in-nuqqas ta' produzzjoni fl-Istati Membri l-ġodda kien ħafna aktar għoli bi tnaqqis ta' 12% għall-impjanti Ċeki u 18.7% għal dawk Pollakki. Iżda din is-sitwazzjoni għandha titqies fil-kuntest taż-żieda eċċezzjonali fil-produzzjoni ta' l-azzar fiż-żewġ pajjiżi matul l-2004 kif ukoll fl-istokkijiet inizjalment għolja u t-tnaqqis fid-domanda matul l-ewwel nofs ta' l-2005. Xi ċifri ewlenin għas-swieq Ċeki u Pollakki ta' l-azzar huma pprovduti fl-anness, tabelli 1A, 1B, u 2. Minkejja dan l-iżvilupp negattiv, il-benefiċċji operazzjonali tal-kumpaniji Ċeki u Pollakki ta' l-azzar baqgħu għolja u l-impjanti setgħu ġeneralment inaqqsu d-dejn tagħhom u jħaffu l-investimenti. Din ix-xejra pożittiva hija mistennija tkompli fl-2006. L-istħarriġ ekonomiku u industrijali l-aktar reċenti għall-2006 wera li l-irkupru mistenni fl-ekonomija u fis-setturi tal-konsum ta' l-azzar għandu jiġi tradott f'aktar titjib fil-kundizzjonijiet tas-suq ta' l-azzar fl-UE. 3. RIŻULTATI TAL-PROGRAMMI TA’ KONTROLL FIR-REPUBBLIKA ĊEKA U FIL-POLONJA 3.1. Ir-Repubblika Ċeka Tagħrif miksub minn sorsi differenti juri li r-Repubblika Ċeka kkontribwiet total ta' CZK 8 166 miljun (€ 256,6 miljun[6]) għall-għajnuna ristrutturali lis-settur nazzjonali ta' l-azzar, li huwa madwar 58% tal-limitu ta' CZK 14 147 miljun kif stabbilit fil-Protokoll 2. Il-valutazzjoni indipendenti turi li għall-perjodu kopert, ebda għajnuna ristrutturali oħra ma ngħatat lis-settur ta' l-azzar Ċek wara l-31 ta' Diċembru 2003. Il-Kummissjoni tikkonkludi fuq din il-bażi li l-impenji rigward l-għoti ta' ammont massimu ta' għajnuna statali lill-kumpaniji mniżżla fl-Anness 1 tal-Protokoll 2 intlaħqu. Il-kumpaniji benefiċjarji li lilhom ingħatat l-għajnuna statali kienu Mittal Steel Ostrava (MSO – magħrufa qabel bħala Nova Hut), Valcony Plechu Fridek-Mystek (VPFM) u Vitkovice Steel (VS). Rigward l-investimenti, il-valutazzjoni indipendenti tal-progress miksub fl-implimentazzjoni tal-miżuri ta' ristrutturar tenfasizza l-livell ġenerali baxx ta' l-ispejjeż u b'mod partikolari id-dewmien f'xi investimenti ewlenin li qed isiru u li huma essenzjali biex jippermettu lill-kumpaniji benefijarji biex inaqqsu l-ispejjez tagħhom u biex joperaw il-bidla lejn valur miżjud ogħla. Madankollu l-valutazzjoni turi fi tmiem is-sena li l-implimentazzjoni tal-pjanijiet ta' investiment qed jaċċelleraw, xejra li hija mistennija tkompli. Sadattant, is-sorsi ewlenin tad-dewmien, li huma l-proċess kajman ta' privatizzazzjoni u l-impossibilità tal-kisba ta' self, issolvew bil-kumpaniji benefiċjarji, li huma għalhekk mistennija li jiksbu l-parti kbira ta' l-investimenti ppjanati sa tmiem il-perjodu ta' ristrutturar, għajr fil-każ ta' VPFM, kif rappurtat fid-dettall aktar 'l isfel. Il-gvern Ċek wettaq il-pjan tiegħu għall-privatizzazzjoni ta' VS, li kienet inizjalment magħmula mill-bejgħ ta' l-ishma ta' OSINEK s.a lil VS, segwita minn offerta pubblika. F'Lulju, il-gvern approva l-bejgħ ta' VS lil Mastercraft Ltd, proprjetà tal-grupp Russu ta' l-azzar u l-minjieri Evraz Holding. Din il-privatizzazzjoni inkisbet permezz tat-trasferiment ta' ishma f'Novembru 2005. Fl-2005, l-awtoritajiet Ċeki ffinalizzaw ukoll il-proċess ta' privatizzazzjoni ta' VPFM, li tlesta bl-integrazzjoni sħiħa tal-kumpanija fl-MSO. Din l-integrazzjoni daħlet legalment fis-seħħ fit-tieni kwart ta' l-2006. VPFM aġġornat ukoll il-pjan kummerċjali tagħha sabiex taġġustah għall-istruttura industrijali finali fi ħdan l-MSO u biex tindirizza r-rekwiżiti l-ġodda tas-suq. L-applikazzjoni tat-test ta' vijabbiltà tal-Kummissjoni turi li l-prestazzjoni operazzjonali ta' VPFM hija anqas minn dak mistenni u ma tkunx tista' tilħaq, taħt kundizzjonijiet normali tas-suq, il-vijabilità qabel tmiem l-2007. Din hija konsegwenza tat-18-il xahar dewmien fil-finalizzazzjoni tal-privatizzazzjoni ta' VPFM, li għalhekk mhijiex fi triqitha fl-implimentazzjoni tal-miżuri ta' ristrutturar. Billi, madankollu, din il-kumpanija hija integrata bis-sħiħ f'MSO, il-Kummissjoni qablet li r-riżultati finanzjarji m'għandhomx għalfejn ikunu valutati independentement. Bl-applikazzjoni ta' din l-istrateġija, il-valutazzjoni indipendenti tikkonkludi li l-kumpanija integrata MSO għandha marġni ta' operazzjoni b'saħħtu ħafna u tikseb il-vijabbiltà b'mod komdu. Rigward il-bidliet fil-kapaċitajiet, kif intqal fir-rapport ta' qabel u skond l-Artikolu 12 tal-Protokoll 2, il-Kummissjoni ddeċidiet li ma toġġezzjonax għall-posponiment ta' l-għeluq permanenti tal-fabbriki tar-rombli għall-manifattura tal-pjanċi bis-sħana Nru 1 u Nru 2 ta' VPFM[7] (70, 000 tunnellata) b'sitt xhur sat-30 ta' Ġunju 2006 bil-waqfien tal-produzzjoni fil-31 ta' Diċembru 2005. Il-valutazzjoni indipendenti turi li r-rekwiżit biex tintemm (?) il-produzzjoni ġie rrispettat mill-kumpanija benefiċjarja u li qed jitħejja pjan ta' żmuntar. L-awtoritajiet Ċeki infurmaw ukoll lill-Kummissjoni sa tmiem l-2005 bid-dettalji tekniċi ta' tnaqqis fil-kapaċità meħtieġa f'MSO. Din il-kumpanija tipprevedi l-kisba ta' tnaqqis fil-kapaċità stipulata fil-Protokoll 2 (270, 000 tunnellata) permezz ta' eżami sostanzjali tas-sezzjoni tagħha tal-pjanċi tqal minflok l-investiment f'żoni ġodda. MSO irrevediet ukoll il-pjanijiet tagħha ta' investiment u għarrfet il-pjanijiet il-ġodda lill-Kummissjoni għall-approvazzjoni, li ġew ikkonfermati dan l-aħħar[8]. Bħala rakkomandazzjoni ġenerali, il-Kummissjoni tistieden lill-kumpaniji Ċeki biex jissoktaw bl-isforzi tagħhom fir-ristrutturar tal-faċilitajiet tal-produzzjoni tagħhom bl-enfasi ewlenija fuq ir-rendiment relatat ma' l-investiment u fuq it-titjib fl-effiċjenza ta' l-enerġija kif ukoll fuq il-bidliet fil-prassi ta' ħidma u ż-żieda fil-produzzjoni. 3.2. Il-Polonja Hekk kif ġie rrappurtat qabel u skond l-informazzjoni miksuba mill-Kummissjoni, il-Polonja qiegħda, fir-rigward tal-kumpaniji elenkati fl-Anness 1 tal-Protokoll 8, tirrispetta l-impenji msemmija fil-Protokoll, fir-rigward ta’ l-għajnuna statali mogħtija, sakemm il-limitu massimu jiġi rrispettat. Fil-perjodu 1997-2003, il-Polonja tat ammont totali ta' PLN 2 750 miljun (€ 590 miljun)[9], li hu madwar 80% ta’ l-ammont totali ta' PLN 3 387 miljun permess taħt il-Protokoll. Il-kumpaniji benefiċjarji li lilhom setgħet tingħata l-għajnuna statali skond il-Protokoll huma: Mittal Steel Poland (MSP – magħrufa qabel bħala Polskie Huty Stali/PHS), Huta Bankowa, Huta Buczek, Arcelor Huta Warszawa (AHW – magħrufa qabel bħala Huta Lucchini-Warszawa), Huta Labędy u Huta Pokόj[10]. Skond il-Protokoll, l-ebda għajnuna statali oħra ma setgħet tingħata lis-settur ta’ l-azzar Pollakk wara l-31 ta’ Diċembru 2003. Skond it-tagħrif disponibbli għall-Kummissjoni sal-lum, din il-kundizzjoni ġiet issodisfatta. Madankollu, skond l-operazzjoni ta' Technology Buczek, il-Kummissjoni qed tikkjarifika bħalissa xi inkonsistenzi ta' l-aħħar fi proċedura ta' investigazzjoni formali taħt l-Artikolu 88(2)[11]. Għal Huta Czestochowa, li ma kinetx inkluża fil-lista ta' kumpaniji benefiċjarji kif speċifikat fl-Anness 1 tal-Protokoll 8 u meqjusa bħala falluta taħt il-Programm ta' Ristrutturar Nazzjonali Pollakk kif approvat fl-2003, il-Kummissjoni nediet investigazzjoni fl-għajnuniet statali mogħtija illegalment u kkonkludiet[12] f'Ġunju 2005 li għandu jitħallas lura l-ammont ta' EUR 5 miljun. F'Ottubru 2005 l-awtoritajiet Pollakki approvaw it-trasferiment ta' 100% ta' l-ishma minn Huta Czestochowa għal Ukraine's Industrial union of Donbass. Il-kondizzjonijiet diffiċli tas-suq fl-2005 irriżultaw fil-waqgħa 'l isfel b'mod sinifikanti tal-parti l-kbira mill-volumi ta' bejgħ tal-benefiċjarji minn kif previst. B'konsegwenza ta' dan, il-marġni ta' operazzjoni tal-parti l-kbira tal-kumpaniji kienu 'l isfel minn kif ippjanat. Madankollu, minkejja d-domanda aktar baxxa, xi kumpaniji raw tlugħ fil-prezz li jirrifletti n-natura pproċessata ogħla tal-prodotti tagħhom. Ir-riżultati finanzjarji iżda, ppermettew lill-parti l-kbira tal-kumpaniji biex isegwu u jħaffu l-isforzi tagħhom ta' ristrutturar matul l-2005. Matul l-2005, il-Polonja għarrfet lill-Kummissjoni bil-fehma li tbiddel il-pjanijiet individwali kummerċjali tal-kumpaniji benefiċjarji kollha sabiex taddattahom għall-ħtiġijiet il-ġodda tas-suq u għall-istrutturi l-ġodda ta' l-industrija. F'dan il-kuntest, il-Kummissjoni nediet investigazzjoni preliminari rigward il-bidliet proposti minn MSP li ffukat prinċipalment fuq l-installazzjoni ġdida ta' impjant tar-rombli għall-manifattura tal-pjanċi bis-sħana minflok l-immodernizzar sostanzjali ta' l-impjant eżistenti. Bl-attività ta' żmuntar ta' l-impjant eżistenti u ż-żamma tal-livell ta' kapaċità, il-Kummissjoni kkonkludiet li l-bidliet huma kompatibbli ma' l-obbligi tal-protokoll u ddeċidiet fuq il-bazi tal-punt 10 tal-Protokoll Nru 8 li tapprova[13] l-bidliet. Barra minn hekk, il-Kummissjoni ma investigatx aktar il-pjanijiet aġġornati ta' Huta Bakowa, Huta Labedy u Huta Pokój, iżda, minħabba fil-bidliet żgħar fil-pjanijiet, se tkompli tissorvelja r-ristrutturar fuq il-bażi tal-pjanijiet kummerċjali aġġornati. Biss fil-każ ta' AHW il-Kummissjoni ma kinetx għadha tista' tapprova l-pjan u għad hemm deċiżjoni pendenti. Skond it-tagħrif disponibbli, l-impenji relatati mat-tnaqqis tal-kapaċità fl-2005 kienu rispettati. Il-valutazzjoni indipendenti turi li Huta Bankowa waqqfet il-produzzjoni tas-sezzjoni medja ta' l-impjant (60,000 tunnellata) f'Diċembru 2004 u li l-impjant kien fiżikament likwidat f'Diċembru 2005, sena qabel id-data ppjanata. L-impjant tar-rombli għall-manifattura tal-pjanċi bis-sħana f'MSP-Krakow (700,000 tunnellata) li waqqaf l-operazzjoni tiegħu fl-2002 ġie żmuntat b'mod permanenti fl-ewwel kwart ta' l-2005. Fl-istess impjant, l-impjant tar-rombli għall-manifattura tal-pjanċi b'temperatura ambjentali (650,000 tunnellata) ġie rrappurtat li temm il-produzzjoni tiegħu f'Diċembru 2005, filwaqt li l-impjant tar-rombli għall-manifattura tal-pjanċi b'temperatura ambjentali fl-unità ta' MSP f' Swietoclowice (36,000 tunnellata) ġie żmuntat sa Diċembru 2005. Għadd ta' faċilitajiet produttivi oħra mhux vijabbli u li m'għadhomx jgħoddu li mhumiex imsemmija fil-Protokoll ingħalqu jew ġew żmuntati minn kumpaniji benefiċjarji matul l-2005. Minħabba f'dewmien fit-twettiq tal-programm ta' investimenti, MSP ma ffinalizzatx il-bidliet fil-kapaċitajiet tal-produzzjoni, li għandhom isiru permezz ta' l-immodernizzar ta' l-impjant tal-vireg tal-wajer f'Sosnowiec (200,000 tunnellata) u l-kostruzzjoni tal-linja ta' produzzjoni għall-kisi organiku tal-pjanċi fi Swietoclowice (100,000 tunnellata). Il-valutazzjoni indipendenti turi li ż-żewġ kumpaniji benefiċjarji jistgħu ma jilħqux il-vijabbiltà sa tmiem il-perjodu ta' ristruzzjoni. L-ewwel waħda għandha x'taqsam ma' AHW li kienet proprjetà ta' Arcelor minn Settembru 2005 wara t-trasferiment ta' l-ishma minn Lucchini. Fuq il-bażi ta' l-assunzjonijiet tagħha stess, mhijiex miexja tajjeb biex tgħaddi mit-test ta' vijabbiltà tal-KE fl-2006. L-orjentazzjoni mill-ġdid tal-pjan ta' investiment tal-kumpanija mhijiex se tippermettilha ttejjeb b'mod sinifikanti r-rendiment u l-effiċjenza tagħha fi żmien qasir. Huwa propju għalhekk li l-Kummissjoni għadha qed tqis kif l-aħjar tittratta l-investiment ta' reviżjoni. It-tieni, Technology Buzek mhijiex se tkun vijabbli sa tmiem l-2006. Minkejja l-fatt li hija wettqet partijiet mill-pjanijiet ta' investiment tagħha, il-kumpanija falliet milli tnaqqas l-ispejjeż u r-responsabbiltajiet pendenti. Fuq il-bażi ta' l-elementi ta' hawn fuq, il-Kummissjoni tirrakkomanda li l-kumpaniji benefiċjarji kollha jintensifikaw l-isforżi tagħhom ta' ristrutturar fix-xhur li baqa'. L-enfasi se titpoġġa fuq it-tnaqqis ta' l-ispejjeż relatati ma' l-investimenti kif ukoll fuq prassi ta' ħidma imtejba fl-oqsma tax-xiri u l-bejgħ; jeħtieġ li ż-żidiet fil-produttività jitkomplew. 4. SEGWITU L-ekonomiji intensivi ta' l-azzar tar-Repubblika Ċeka u tal-Polonja, kif ukoll l-aċċess għas-suq ta' l-UE, huma vantaġġi sostanzjali u għandhom jiggarantixxu s-suċċess tal-benefiċjarji fis-snin li ġejjin. Madankollu l-miżuri ta' ristrutturar kif definiti fil-programmi ta' ristrutturar u fil-pjanijiet kummerċjali se jippermettu lill-kumpaniji benefiċjarji fir-Repubblika Ċeka u fil-Polonja li jikkonċentraw fuq it-titjib meħtieġ u fuq it-tisħiħ tar-rendiment operazzjonali tagħhom. Għalhekk jeħtieġ li dawn il-miżuri jiġu implimentati bis-sħiħ sabiex jirrendu l-kumpaniji aktar reżistenti għall-possibilità ta' qagħda ekonomika batuta. Dan jikkonċerna b'mod partikolari lil dawk il-kumpaniji li m'għaddewx mit-test ta' vijabbiltà ta' l-UE kif irrapportat hawn fuq. Il-Kummissjoni se tkompli tissorvelja l-implimentazzjoni ta' l-arranġamenti tranżitorji b'kooperazzjoni mill-qrib ma' l-awtoritajiet rispettivi u mal-kumpaniji. Fl-2007, għandha tissokta b'valutazzjoni estiża tar-riżultati miksuba u l-limitu sa fejn ġew implimentati l-Programmi Nazzjonali ta' Ristrutturar u l-Pjanijiet Individwali ta' Kummerċ. F'din il-valutazzjoni għandha b'mod partikolari tivverifika l-intensità u r-rilevanza ta' l-għajnuna statali mogħtija vis à vis l-implimentazzjoni tal-miżuri ta' ristrutturar. Kif indikat qabel, jekk is-sejbiet ma jkunux sodisfaċenti, għandha tistieden lill-awtorità rispettiva biex titlob lura mill-ġdid il-ħlas ta' ammonti xierqa ta' għajnuna statali. Se jitressaq rapport finali lill-Kunsill fl-2007. Il-Kummissjoni tfakkar ukoll li kull għajnuna supplimentari għal ristrutturar lill-kumpaniji benefiċjarji inklużi fil-Protokoll, jew lil kull kumpanija ta’ l-azzar oħra mhux koperta mill-programmi ta’ ristrutturar, tkun inkompatibbli mat-Trattat ta' Adeżjoni. [pic] [1] ĠU L 236 tat-23.9.2003, p. 934 [2] ĠU L 236 tat-23.9.2003, p. 948 [3] COM(2004) 443 finali [4] COM(2005) 359 finali [5] Sorsi: IISI u l-Eurostat [6] Rata ta’ kambju CZK/Euro 32,329 (medja ta’ Diċembru 2003) [7] Deċiżjoni tas 2.3.2005, ĠU tas 16.07.2005, C176/12 [8] Deċiżjoni tas 13.09.2006, ĠU tas 18.11.2006, C280/4 [9] Rata ta’ kambju PLN/Euro 4.6595 (medja ta’ Diċembru 2003) [10] Huta Andrezj u Huta Batory tneħħew minn fuq il-lista ta' kumpaniji benefiċjarji minħabba fi proċeduri ta' likwidazzjoni. [11] Deċiżjoni tal-Kummissjoni C(2006) 2093, ĠU 2006 C196/23 [12] Deċiżjoni tal-Kummissjoni C(2004)1962 [13] Deċiżjoni tal-Kummissjoni C(2005)2687 ĠU 2006 C12/2